CELEX: 62012CN0522
Language: sk
Date: 2012-11-19 00:00:00
Title: Vec C-522/12: Návrh na začatie prejudiciálneho konania, ktorý podal Bundesarbeitsgericht (Nemecko) 19. novembra 2012 — Tevfik Isbir/DB Services GmbH

2.2.2013   
            
            
               SK
            
            
               Úradný vestník Európskej únie
            
            
               C 32/5
            
         Návrh na začatie prejudiciálneho konania, ktorý podal Bundesarbeitsgericht (Nemecko) 19. novembra 2012 — Tevfik Isbir/DB Services GmbH
   (Vec C-522/12)
   2013/C 32/06
   Jazyk konania: nemčina
   
      Vnútroštátny súd, ktorý podal návrh na začatie prejudiciálneho konania
   
   Bundesarbeitsgericht
   
      Účastníci konania pred vnútroštátnym súdom
   
   
      Žalobca: Tevfik Isbir
   
      Žalovaný: DB Services GmbH
   
      Prejudiciálne otázky
   
   
               1.
            
            
               Má sa pojem „minimálne mzdové tarify“ v článku 3 ods. 1 pododseku 1 písm. c) smernice 96/71/ES (1) vykladať tak, že označuje protiplnenie zamestnávateľa za tú prácu zamestnanca, ktorá je podľa právneho alebo správneho predpisu alebo podľa všeobecne záväznej kolektívnej zmluvy uvedeného/uvedenej v úvodnej vete článku 3 ods. 1 smernice výlučne a úplne odmenená minimálnou mzdou podľa kolektívnej zmluvy (ďalej „bežné plnenie“), a preto k povinnosti vyplácať minimálne mzdové tarify možno pripočítať len tie plnenia zamestnávateľa, ktoré sú odplatou za uvedené bežné plnenie a zamestnancovi musia byť k dispozícii najneskôr v termíne splatnosti za príslušné obdobie, za ktoré sa mzda vypláca?
            
         
               2.
            
            
               Má sa pojem „minimálne mzdové tarify“ v článku 3 ods. 1 pododseku 1 písm. c) smernice 96/71/ES vykladať tak, že bráni takým vnútroštátnym ustanoveniam alebo praxi, podľa ktorých sa plnenia zamestnávateľa nepovažujú za súčasť minimálnej mzdy, a tým pádom sa nemajú pripočítať k plneniu nároku na minimálnu mzdu, ak zamestnávateľ poskytuje tieto plnenia na základe povinnosti upravenej v kolektívnej zmluve,
               
                           —
                        
                        
                           ktorá je podľa vôle zmluvných strán kolektívnej zmluvy a vnútroštátneho zákonodarcu určená na to, aby slúžila na vytvorenie majetku v rukách zamestnancov,
                           a na tento účel
                        
                     
                           —
                        
                        
                           sa mesačné plnenia zamestnávateľa určené zamestnancom dlhodobo uložia, napríklad ako príspevok na sporenie, príspevok na stavbu alebo nadobudnutie obytnej budovy alebo ako príspevok na kapitálové životné poistenie, a
                        
                     
                           —
                        
                        
                           podporujú sa pomocou štátnych príspevkov a daňových výhod, a
                        
                     
                           —
                        
                        
                           zamestnanec môže uvedenými príspevkami disponovať až po uplynutí niekoľkoročnej lehoty, a
                        
                     
                           —
                        
                        
                           výška príspevkov ako mesačná fixná suma závisí výlučne od dohodnutého pracovného času, nie však od odmeny za prácu („platby do programu sporenia“)?
                        
                     
         
      (1)  Smernica 96/71/ES Európskeho Parlamentu a Rady zo 16. decembra 1996 o vysielaní pracovníkov v rámci poskytovania služieb (Ú. v. ES L 18, 1997, s. 1; Mim. vyd. 05/002, s. 431).